Egészségtelenül élnek a skótok
Csaknem a teljes skót felnőtt lakosság vagy dohányzik, vagy sokat iszik, fizikailag inaktív, túlsúlyos, netán rossz étrenden él – állapította meg egy pénteken közzétett tanulmány.
Glasgow-i kutatók 6500 ember adatait vizsgálták meg, akik egy 2003-as nagy egészségügyi felmérésben vettek részt Skóciában. Az elemzés után arra a következtetésre jutottak, hogy a felnőttek 97,5 százalékának olyan szokásai vannak, vagy olyan az életvitelük, ami veszélyes egészségükre.

Mint David Conway kutatásvezető, a Glasgow-i Egyetem munkatársa elmondta, vizsgálataik szerint a skót népesség mintegy kétharmada túlsúlyos vagy elhízott, körülbelül ugyanekkora hányada fizikailag nem eléggé aktív, legtöbbjüknek pedig rossz az étrendje. A BMC Public Health című szakfolyóiratban megjelent közlemény szerint az egészségtelen viselkedés hátterében lévő legfontosabb tényezők az alacsony képzettség és a kevés jövedelem.

A felmérésből az is kiderült, hogy a skót felnőttek 86 százalékánál legalább két kockázati tényező jelen van, 55 százalékuknál legalább három, közel 20 százalékuknál pedig négy, vagy éppenséggel mind az öt. Conway felhívta a figyelmet arra, hogy a válaszadás "önbevalló" jellege miatt a valós helyzet még rosszabb lehet.
Skócia táplálkozás életmód